Tienerseun skiet broer dood in jag-fratsongelukBarnie Bamberger. Foto: Facebook Lees ook: Jagtragedie: “Boeties was soos ‘n tweeling” Jagtragedie: Polisie maak aanklagte bekend ŉ Jaguitstappie op Jeugdag het in ŉ nagmerrie ontaard toe ŉ 17-jarige seun glo in ‘n fratsongeluk sy ouer broer, Barnie Bamberger (22), op hul plaas naby Ottosdal in Noordwes doodgeskiet het. ŉ Polisiebeampte wat op die toneel was, het Dinsdag aan Maroela Media gesê die boeties het gaan vlakvarke jag toe die fratsongeluk plaasgevind het. “Die 17-jarige het glo gemik om ŉ vlakvark te skiet, toe die ouer broer voor die geweer ingeloop het,” het die beampte gesê. Bamberger het ŉ koeëlwond aan sy kop opgedoen en is op slag dood. Volgens die beampte was die tienerseun erg geskok en getraumatiseerd. ŉ Vriend van die familie het op Facebook gesê die Bamberger-gesin en hul familie is in rou gedompel en het ‘n beroep om mense gedoen om vir hulle te bid. Die saak is aanvanklik deur die polisie op Ottosdal ondersoek, maar die saak is later na die Wolmaransstad-polisie vir verdere ondersoek oorgeplaas. Maroela Media wag nog vir terugvoer van die Wolmaransstad-polisie.